PRIJAVE ZA JEFTIN TRANSFER NOVCA IZ INOSTRANSTVA DO 7.SEPTEMBRA

        Sigurno slanje novca iz dijaspore u Niš

*Ostalo je još deset dana za sve građane Niša, koji žive u matici i van granica naše zemlje, da se prijave za učešće u programu "Doznake zasnovane na blokčejn tehnologiji za grad Niš”
*Prijavljeni za učešće mogu vršiti i primati uplate iz inostranstva od 100 evra ili 100 američkih dolara nakon 12. septembra

            Ostalo je još deset dana za sve građane Niša, koji žive u matici i van granica naše zemlje, da se prijave za učešće u programu "Doznake zasnovane na blokčejn tehnologiji za grad Niš" i po povoljnijim uslovima pošalju novac iz dijaspore svojima u Nišu. Ovaj jednistveni pilot-projekat sprovodi Program Ujedinjenih nacija za razvoj, UNDP,  u saradnji sa Gradom Nišom i Kancelarijom za lokalni ekonomski razvoj i projekte.
          Zainteresovani se mogu prijaviti putem portala sigurnoilako.rs popunjavanjem formulara, sve do 7. septembra. Svima koji se prijave biće omogućeno da najbližima u Nišu pošalju sredstva uz proviziju ne veću od tri odsto, umesto dosadašnjih deset, koliko iznose troškovi korišćenja drugih vidova brzog transfera.
       Prijavljeni za učešće mogu vršiti i primati uplate iz inostranstva od 100 evra ili 100 američkih dolara nakon 12. septembra. U momentu uplate, primalac u Nišu dobija na svoj mobilni telefon ili email adresu QR kod. Sredstva primljena na ovaj način se potom mogu iskoristiti namenski za plaćanje računa i kupovinu životnih potrepština. Rok za korišćenje sredstava je 5 dana od prijema uplate, odnosno dobijanja QR koda, a najkasnije do 15. oktobra. 
          "Projekat je počeo u avgustu i, s obzirom da je reč o novini, sprovodi se u maksimalno kontrolisanim i bezbednim uslovima za sve učesnike. Jako smo zadovoljni interesovanjem Nišlija. Očekujemo da pilot-projekat pokaže kako funkcioniše ovakav način transfera i koje sve koristi nudi učesnicima, te da u budućnosti bude šire primenjivan", kaže Željka Topalović iz Programa Ujedinjenih nacija za razvoj, UNDP, i menadžerka pilot-projekta.
         Inicijalna ideja potekla je upravo od UNDP-ja, čiji su predstavnici, uverivši se u kapacitete grada Niša za razvoj naprednih tehnologija, odlučili da testiranje transfera doznaka iz rasejanja pomoću blokčejn tehnologije započnu u Nišu, nekadašnjem centru elektronske industrije.
            "Zbog velikog broja ljudi u dijaspori koji su iz Niša, kao i svih onih koji šalju novac iz inostranstva, zaključeno je da bi naš grad bio najpovoljnije mesto da se jedan ovakav projekat testira s obzirom na povoljnosti koje nudi. Pored toga prepoznat je kontinuiran rad lokalne administracije, privrede i naučno-obrazovnih institucija  na tome da Niš ponovo bude centar naprednih tehnologija", potvrdio je Milan Ranđelović, načelnik Kancelarije za lokalni ekonomski razvoj i projekte.

                                 V.Petrović

LEG:NIŠLIJE POKAZALE VELIKO INTERESOVANJE ZA PILOT PROJEKAT:do novca brže i jeftinije

(Projekat “Nišlije se uključuju u odlučivanje” sufinansiran iz budžeta grada Niša)